Hiv-positiv mann tiltalt for voldtekt i Oslo

31-åringen skal ha dopet ned og voldtatt en sovende mann i leiligheten. Mannen er tidligere dømt for å ha utsatt 13 menn for smittefare.

Lene Li Dragland & Per Annar Holm

Henrik Arneberg

10. april 2015

Hendelsen skjedde ifølge tiltalen i en leilighet i Oslo sentrum i fjor sommer.

Den tiltalte mannen skal ha utført voldtekten mens fornærmede var ute av stand til å motsette seg handlingen fordi han var påvirket av alkohol og/eller andre bedøvende eller berusende midler, står det i tiltalebeslutningen.

Tips til saken? Kontakt oss her!

Fornærmede har selv forklart at noen puttet noe i ølen hans på et nachpiel. At han var fullt påkledd da han sovnet, men våknet naken ved siden av den hiv-positive 31-åringen. Politiet har funnet bildefiler på tiltaltes mobiltelefon som tingretten mener styrker fornærmedes forklaring.

Mannen er i tillegg til voldtekt tiltalt for overtredelse av straffeloven § 155, den såkallte «hiv-paragrafen».

«I Oslo gjennomførte han et samleie uten beskyttelse med NN til tross for at han visste at han var hiv-positiv», står det i tiltalen.

— Han erkjenner ikke straffskyld, opplyser 31-åringensforsvarer Victoria Holmen.

Har smittet flere menn

Den tiltalte 31-åringen, som er fra et sentral-afrikansk land, er tidligere dømt for å ha utsatt en rekke menn for mulig hiv-smitte, samt smittet to menn. Mannen testet positivt for hiv et par år etter han kom til landet, men hadde likevel ubeskyttet sex med menn.

I en dom fra Borgarting lagmannsrett i 2010 ble han dømt til til fem års fengsel for å med viten og vilje ha utsatt 11 menn for smittefare. I tillegg hadde han overført hiv-viruset til to andremenn ved å ha ubeskyttet sex med dem. Mannen ble løslatt for noen år siden, da han hadde sonet to tredeler av straffen.

«Ingen av de fornærmede var kjent med at tiltalte var hiv-smittet før de ble kontaktet av politiet. Tiltalte har ved flere anledninger bevisst løyet om sin helsetilstand, og har utvist en pågående adferd for å tilfredsstille egne lyster», står det i dommen.

Anmeldt for voldtekt tidligere

Ett av ofrene, en av de to mennene som ble hiv-smittet, anmeldte mannen for voldtekt, men saken ble henlagt på bevisets stilling. Mannen ble i 2010 derfor kun dømt for å ha overtredelse av «hiv-paragrafen».

— Min klient ble opprørt og lei seg da han hørte at mannen på nytt har forgrepet seg. Han har selv opplevd dette og har forklart at mannen var svært pågående og truende i forkant av overgrepet, sier Trine Rjukan som representerteden ene fornærmede i saken fra flere år tilbake.

Aftenposten har ikke klart å få en kommentar fra statsadvokaten som skal aktorere saken. Fornærmedes bistandsadvokat vil foreløpig ikke kommentere saken.

Det er satt av tre dager til hovedforhandlingene i mai.